
Direktoratet for naturforvaltning

Utvalget for nasjonalt program for kartlegging og overvåking av biologisk mangfold

19.06.2002

Statusbeskrivelse for arbeidet med etablering av nasjonalt program for kartlegging og overvåking av biologisk mangfold

I brev av 30.04.02 til utvalgets medlemmer ble det orientert om Workshopen som skulle holdes 30 og 31. mai. Workshopen var en felles oppstart av de syv arbeidsgruppene som skal arbeide gjennom sommeren og levere bidrag til en fellesrapport til høsten. Gruppene er fordelt på følgende tema:

· Truede arter/naturtyper og fremmede arter

· Kyst og hav

· Kulturlandskap

· Skog

· Ferskvann (senere også myr/våtmark/fjell)

· Konsekvensutredninger

· Datasamordning

Workshopen startet med en plenumsdel hvor det ble orientert om bredden i oppfølgingen av st.meld.42 (de ulike utvalgene). Resten av workshopen besto i gruppearbeid, hvor hensikten var å klargjøre mandatet for hver gruppe og få en felles forståelse av hva som skulle gjøres innen rapporteringsfristen. 

Sekretariatet er svært godt fornøyd med gruppenes innsats under workshopen og sitter med et inntrykk av at alle gruppene har en god forståelse av hva de skal gjøre fram til rapportering 24.september. Gruppeledere og sekretærer er utpekt på hver gruppe, bortsett fra konsekvensutredningsgruppa som fortsatt mangler leder. Dette vil bli ordnet i løpet av nærmeste framtid.

Det tas sikte på å samle alle gruppeledere i Oslo i slutten av juni for å sjekke status i gruppene og sikre nødvendig koordinering mellom gruppene. Punkter som har vært framhevet som viktige for gruppene er:

· Eksisterende kartlegging og overvåking som er relevant for gruppa (inkl. ressursbruk)

· Bygge videre på/implementere eksisterende håndbøker i kartlegging og plan for overvåking

· Behov for utfyllende/ny kartlegging og overvåking (inkl. ressursbehov)

· Prioritering av aktiviteter i forhold til hva det er viktigst å iverksette og hva som kan avventes

· Foreslå ansvarsfordeling mellom sektorene

· Forholde seg til realistiske budsjettrammer

· Hvor lagres data og hvordan sikre god dataflyt

· Rapporteringsfrist 24.september

Etter sommerferien og fram mot rapporteringstidspunkt vil det bli tatt jevnlig kontakt med gruppene for å sørge for at  rapporteringen er i tråd med mandatet. Videre vil vi sørge for at de departement som trenger ulike innspill/bakgrunnsmateriale til interne budsjettprosesser får det.

Det tas sikte på å ha neste møte i utvalget tirsdag 27.august.

God sommer ønskes alle medlemmene i utvalget.

Med hilsen

Direktoratet for naturforvaltning

